CELEX: 32012R0755
Language: bg
Date: 2012-08-16 00:00:00
Title: Регламент за изпълнение (ЕС) № 755/2012 на Комисията от 16 август 2012 година за изменение на Регламент за изпълнение (ЕС) № 543/2011 по отношение на приемливостта на специфичните разходи за екологични действия по оперативните програми на организациите на производителите в сектора на плодовете и зеленчуците

21.8.2012   
            
            
               BG
            
            
               Официален вестник на Европейския съюз
            
            
               L 223/6
            
         
      РЕГЛАМЕНТ ЗА ИЗПЪЛНЕНИЕ (ЕС) № 755/2012 НА КОМИСИЯТА
   
   от 16 август 2012 година
   за изменение на Регламент за изпълнение (ЕС) № 543/2011 по отношение на приемливостта на специфичните разходи за екологични действия по оперативните програми на организациите на производителите в сектора на плодовете и зеленчуците
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 103з във връзка с член 4 от него,
   като има предвид, че:
   
               (1)
            
            
               С Регламент (ЕО) № 1234/2007 се установява обща организация на селскостопанските пазари, която включва секторите на плодовете и зеленчуците и на преработените плодове и зеленчуци. Съгласно член 103в, параграф 3 от същия регламент от държавите членки се изисква да гарантират, че оперативните програми в сектора на плодовете и зеленчуците включват две или повече екологични действия или че поне 10 % от разходите по оперативните програми са предвидени за екологични действия. Посоченият регламент постановява също, че подпомагането на екологичните действия трябва да покрива допълнителните разходи и пропуснатите приходи в резултат от тези действия.
            
         
               (2)
            
            
               Съгласно член 60, параграф 1 от Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2) приложение IХ към посочения регламент за изпълнение определя списъка с действия и разходи, неприемливи за подпомагане по оперативните програми. То обаче посочва, че специфичните разходи за екологични мерки, включително разходи, породени от екологосъобразното управление на опаковането, са приемливи по изключение.
            
         
               (3)
            
            
               Опитът в прилагането на екологични действия по отношение на управлението на опаковането показва, че има несигурност относно ползите за околната среда в резултат на тези действия и/или факта, че те на практика водят до допълнителни разходи и пропуснати приходи поради това, че се поемат от организациите на производителите, вследствие на което е налице и несигурност в обосновката за предоставеното публично подпомагане. Освен това както управлението, така и контролът върху тези действия се оказаха сложни, особено по отношение на изчисляването на подпомагането, което може да се предостави. Въз основа на този опит и за да се насърчи осъществяването на икономически по-ефективни екологични действия и да се намалят разходите, свързани с управлението на режима на Съюза, е целесъобразно да се преустанови подпомагането на екологични действия по отношение на управлението на опаковането.
            
         
               (4)
            
            
               Поради това Регламент за изпълнение (ЕС) № 543/2011 следва да бъде съответно изменен.
            
         
               (5)
            
            
               Управителният комитет за общата организация на селскостопанските пазари не е представил становище в срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Изменения на Регламент за изпълнение (ЕС) № 543/2011
   Регламент за изпълнение (ЕС) № 543/2011 се изменя, както следва:
   
               1)
            
            
               Член 60, параграф 4 се изменя, както следва:
               
                           а)
                        
                        
                           в първа алинея буква в) се заличава;
                        
                     
                           б)
                        
                        
                           втора алинея се заличава.
                        
                     
         
               2)
            
            
               В приложение IХ, точка 1, първа алинея четвъртото тире се заменя със следното:
               
                           „—
                        
                        
                           специфични разходи за екологични действия, посочени в член 103в, параграф 3 от Регламент (ЕО) № 1234/2007. При всички случаи разходите, свързани с използването и управлението на опаковането, не се считат за приемливи;“.
                        
                     
         Член 2
   Преходни разпоредби
   1.   Екологичните действия във връзка с управлението на опаковането, които са включени в оперативна програма, одобрена преди датата на влизане в сила на настоящия регламент, могат да останат приемливи за подпомагане до приключването на оперативната програма, ако са в съответствие с правилата, приложими преди датата на влизане в сила на настоящия регламент.
   2.   Където е целесъобразно, държавите членки изменят своята национална рамка, посочена в член 103е, параграф 1, първа алинея от Регламент (ЕО) № 1234/2007, за да я приспособят към промените, предвидени в член 1 от настоящия регламент.
   Чрез дерогация от член 56, параграф 1 от Регламент за изпълнение (ЕС) № 543/2011 измененията в националната рамка съгласно първата алинея от настоящия параграф не подлежат на процедурата, посочена в член 103е, параграф 1, втора алинея от Регламент (ЕО) № 1234/2007.
   Член 3
   Влизане в сила
   Настоящият регламент влиза в сила на седмия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 август 2012 година.
      
         
            За Комисията
         
         
            Председател
         
         José Manuel BARROSO
         
      
   
   
      (1)  ОВ L 299, 16.11.2007 г., стр. 1.
   
      (2)  ОВ L 157, 15.6.2011 г., стр. 1.